|  |
| --- |
| ЗАЦВЕРДЖАНА |
| Пастанова  Міністэрства адукацыі |
| Рэспублікі Беларусь  10.07.2023 № 192 |
|  |

Вучэбная праграма

па вучэбным прадмеце «Сусветная гісторыя» для XI класа ўстаноў адукацыі, якія рэалізуюць адукацыйныя праграмы агульнай сярэдняй адукацыі з беларускай мовай навучання і выхавання

(базавы ўзровень)

ГЛАВА 1

АГУЛЬНЫЯ ПАЛАЖЭННІ

1. Дадзеная вучэбная праграма па вучэбным прадмеце «Сусветная гісторыя» (далей – вучэбная праграма) прызначана для вывучэння вучэбнага прадмета на базавым узроўні ў X–XI класах устаноў адукацыі, якія рэалізуюць адукацыйныя праграмы агульнай сярэдняй адукацыі.

2. Дадзеная вучэбная праграма разлічана:

для X класа (са старажытных часоў да канца ХVIII ст.) на 35 гадзін (1 гадзіна на тыдзень);

для XI класа (XIX – пачатак XXI ст.) на 34 гадзіны (1 гадзіна на тыдзень).

Настаўнік мае права з улікам асаблівасцей арганізацыі адукацыйнага працэсу ва ўстанове адукацыі, вучэбна-пазнавальнай дзейнасці і пазнавальных магчымасцей вучняў змяніць колькасць вучэбных гадзін і паслядоўнасць вывучэння матэрыялу ў межах вучэбнага часу, прызначанага для засваення зместу раздзелаў. Рэзервовы час дапушчальна выкарыстоўваць для правядзення кантролю ведаў і ўменняў па пэўным раздзеле дадзенай вучэбнай праграмы.

3. Мэта вывучэння вучэбнага прадмета «Сусветная гісторыя» на базавым узроўні – развіццё асобы вучня ў працэсе яго інтэграцыі ў сучаснае сацыякультурнае асяроддзе Беларусі пры засваенні асноў сістэматызаваных тэарэтычных ведаў, авалоданні спосабамі вучэбна-пазнавальнай дзейнасці з інфармацыяй аб найважнейшых працэсах сусветнай гісторыі са старажытных часоў да пачатку XXI ст., набыцці асобаснага жыццёвага вопыту, неабходнага для паспяховай сацыялізацыі асобы.

4. Задачы вывучэння вучэбнага прадмета «Сусветная гісторыя» на базавым узроўні:

засваенне сістэмных тэарэтычных ведаў са старажытных часоў да пачатку XXI ст.; авалоданне спецыяльнымі спосабамі вучэбна-пазнавальнай дзейнасці (прадметныя кампетэнцыі);

фарміраванне вопыту пераўтваральнай і творчай пазнавальнай дзейнасці, развіццё ўменняў выкарыстоўваць засвоеныя веды, уменні, вопыт у вучэбна-пазнавальнай дзейнасці і жыццёвых сітуацыях (метапрадметныя кампетэнцыі);

фарміраванне асноў нацыянальнай, грамадзянскай, культурнай ідэнтычнасці асобы; выхаванне грамадзянскасці і патрыятызму (асобасныя кампетэнцыі).

5. Рэкамендуемыя формы і метады навучання і выхавання.

У працэсе засваення зместу вучэбнага матэрыялу выкарыстоўваюцца прадуктыўныя, часткова-пошукавыя (эўрыстычныя), праблемнага выкладу, даследчыя (практычныя) метады. Сярод адпаведных ім форм навучання: удзел у распрацоўцы і рэалізацыі адукацыйных (даследчых) праектаў, дыскусіях, правядзенне экскурсій, наведванне музеяў (экспазіцый, выстаў), правядзенне сустрэч з вядомымі суайчыннікамі.

Рэкамендуемыя віды вучэбна-пазнавальнай дзейнасці: работа з гістарычнай картай як крыніцай інфармацыі; аналіз гістарычных крыніц рознага жанру; самастойнае складанне абагульняючых (параўнальных, сінхраністычных) табліц (схем, дыяграм); рашэнне пазнавальных задач і праблемных сітуацый; выкананне заданняў пошукавага (даследчага) характару; праектная дзейнасць.

6. Чаканыя вынікі засваення дадзенай вучэбнай праграмы:

6.1. асобасныя вынікі навучання арыентаваны на фарміраванне жыццёвага вопыту, светапогляду, асобаснай і грамадзянскай пазіцыі, каштоўнасных арыентацый асобы. Асобасныя вынікі засваення зместу дадзенай вучэбнай праграмы выяўляюцца ў тым, што вучань:

кіруецца ў паводзінах традыцыйнымі каштоўнасцямі, прынятымі ў сучасным беларускім грамадстве;

валодае нацыянальнай самасвядомасцю, пачуццём патрыятызму;

дэманструе сацыяльна актыўныя і адказныя паводзіны;

праяўляе талерантнасць, гатоўнасць і здольнасць да ўзаемаразумення, дыялогу і супрацоўніцтва;

6.2. метапрадметныя вынікі навучання выяўляюцца ў тым, што вучань:

вызначае мэты свайго навучання, фармулюе суб’ектыўна новыя задачы ў вучэбна-пазнавальнай дзейнасці;

самастойна арганізуе сваю дзейнасць, плануе ўласныя вучэбныя дасягненні;

ажыццяўляе прадуктыўную пазнавальную вучэбную дзейнасць на аснове сфарміраваных агульнавучэбных навыкаў;

валодае лагічнымі аперацыямі параўнання, аналізу, сінтэзу, абагульнення, устанаўлення аналогій і прычынна-выніковых сувязей паміж фактамі і з’явамі, доказу і абвяржэння;

рацыянальна тлумачыць на аснове сфарміраваных ведаў і аналізу ўласнага вопыту з’явы і падзеі, якія адбываюцца ў сучасным жыцці;

крытычна ўспрымае інфармацыю, атрыманую з розных крыніц, правільна інтэрпрэтуе і выкарыстоўвае яе ў адукацыйных і агульнакультурных мэтах;

6.3. у адпаведнасці з прадметнымі вынікамі навучання вучням трэба засвоіць тэарэтычныя веды, якія характарызуюць гістарычны працэс у цэлым і розныя бакі грамадскага развіцця; найбольш істотныя прычынна-выніковыя сувязі; асноўныя гістарычныя паняцці ў іх сістэме і ўзаемасувязі. Прадметныя вынікі навучання прадстаўлены ў «Асноўных патрабаваннях да вынікаў вучэбна-пазнавальнай дзейнасці вучняў».

7. Змест навучання па вучэбным прадмеце «Сусветная гісторыя» пабудаваны ў адпаведнасці з канцэнтрычным прынцыпам, што прадугледжвае засваенне зместу вучэбнага матэрыялу ў X–XI класах на праблемна-тэарэтычным узроўні.

ГЛАВА 2

ЗМЕСТ ВУЧЭБНАГА ПРАДМЕТА Ў XI КЛАСЕ.

ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

УВОДЗІНЫ (1 гадзіна)

Перыядызацыя сусветнай гісторыі Новага і Навейшага часу. Асноўныя тэндэнцыі гістарычнага развіцця ў ХІХ – пачатку ХХІ ст. Змены на палітычнай карце свету.

СВЕТ У ХIХ – ПАЧАТКУ ХХ ст. (12 гадзін)

Прамысловая рэвалюцыя XIX ст. Сутнасць і асноўныя этапы прамысловай рэвалюцыі. Эканамічны рост, індустрыялізацыя ў Еўропе. Роля навукі ў развіцці прамысловасці. Сацыяльныя праблемы.

Францыя і Еўропа ў эпоху напалеонаўскіх войнаў. Францыя ад рэспублікі да імперыі. Напалеонаўскія войны і перамены ў Еўропе. Стварэнне Венскай сістэмы міжнародных адносін.

Еўропа ў эпоху рэвалюцый і нацыянальных рухаў. Фарміраванне новых ідэалогій. Рэвалюцыі і нацыянальныя рухі 1820-х гг. Рэвалюцыі 1830–1831 гг. Рэвалюцыі 1848–1849 гг. Узнікненне новых нацыянальных дзяржаў у Еўропе.

Краіны Захаду ў другой палове XIX – пачатку ХХ ст. Эканамічнае развіццё. Новыя з’явы ў сусветнай эканоміцы. Палітычнае развіццё. Асноўныя формы буржуазнай дзяржавы. Утварэнне палітычных партый.

Расійская імперыя ў XIX – пачатку XX ст. (2 гадзіны). Сацыяльна-эканамічнае развіццё. Знешняя палітыка. Грамадскія рухі і рэформы. Рэвалюцыйны рух у Расіі і яго асаблівасці. Рэвалюцыя 1905–1907 гг.

Славянскія краіны ў барацьбе за нацыянальнае вызваленне. Становішча славянскіх народаў у складзе іншаземных дзяржаў. Расія і славянскае пытанне. Руска-турэцкія войны і іх наступствы для славянскіх краін. Балканскія войны пачатку ХХ ст.

Крызіс традыцыйнага грамадства ў краінах Усходу. Традыцыйнае ўсходняе грамадства ва ўмовах каланіяльнай экспансіі. Індыя пад уладай англічан. Ператварэнне Кітая ў паўкалонію. Японскі вопыт мадэрнізацыі. Афрыка. Краіны Усходу ў эпоху «абуджэння Азіі».

Завяршэнне каланіяльнага падзелу свету. Актывізацыя каланіяльнай экспансіі ў Азіі і Афрыцы. Антыкаланіяльная барацьба ў Азіі. Антыкаланіяльная барацьба афрыканскіх народаў.

Навука, літаратура і мастацтва ў ХІХ ст. Уплыў тэхнічнага прагрэсу на развіццё грамадства. Навука індустрыяльнага грамадства. Развіццё культуры.

Першая сусветная вайна як рубежны перыяд у еўрапейскай гісторыі. Прычыны, характар і мэты вайны. Новае аблічча вайны. Заходні і Усходні франты. Завяршальны этап вайны (1917–1918 гг.). Вынікі вайны.

Урок абагульнення

Асноўныя патрабаванні

да вынікаў вучэбнай дзейнасці вучнЯў

Вучні павінны:

ведаць:

перыядызацыю гісторыі Новага часу, гісторыі Навейшага часу, гісторыі Першай сусветнай вайны;

значэнне паняццяў: індустрыялізацыя, дэмаграфічная рэвалюцыя, міграцыя, урбанізацыя, Венская сістэма міжнародных адносін, кансерватызм, лібералізм, нацыянальны рух, пратэкцыянізм, буржуазна-дэмакратычная рэвалюцыя, парламенцкая рэспубліка, манаполія, імперыялізм, палітычная партыя, мадэрнізм, ваенна-палітычны блок, сусветная вайна, Першая сусветная вайна;

асноўныя працэсы палітычнага, сацыяльна-эканамічнага развіцця краін Заходняй Еўропы, славянскіх краін, Расіі, краін Усходу   
ў XIX – пачатку ХХ ст.;

культурную спадчыну краін Заходняй Еўропы, славянскіх краін, Расіі, краін Усходу ў XIX – пачатку ХХ ст.;

умець:

лакалізаваць на гістарычнай карце: тэрытарыяльныя змены, зробленыя ў Еўропе па рашэннях Венскага кангрэса; славянскія краіны ў складзе Расійскай, Аўстрыйскай (Аўстра-Венгерскай), Асманскай імперый; тэрытарыяльныя змены, якія адбыліся на палітычнай карце свету пасля Першай сусветнай вайны;

характарызаваць палітычнае, сацыяльна-эканамічнае і культурнае развіццё краін Заходняй Еўропы, славянскіх краін, Расіі, краін Усходу ў XIX – пачатку ХХ ст.; дзейнасць найбольш значных палітычных і дзяржаўных асоб і дзеячаў культуры краін Заходняй Еўропы, славянскіх краін, Расіі, краін Усходу ў ХІХ – пачатку ХХ ст.;

даваць ацэнку гістарычным падзеям, дзейнасці палітычных і дзяржаўных асоб краін Заходняй Еўропы, славянскіх краін, Расіі, краін Усходу ў XIX – пачатку ХХ ст.; ацэньваць уклад у сусветную культуру краін Заходняй Еўропы, славянскіх краін, Расіі, краін Усходу ў XIX – пачатку ХХ ст.

СВЕТ У ЭПОХУ КРЫЗІСУ ІНДУСТРЫЯЛЬНАГА ГРАМАДСТВА

(1918–1945 гг.) (10 гадзін)

Версальска-Вашынгтонская сістэма міжнародных адносін. Праекты пасляваеннага ўрэгулявання. Вынікі Парыжскай мірнай канферэнцыі. Вашынгтонская канферэнцыя.

Расія ў 1917 г.: Лютаўская і Кастрычніцкая рэвалюцыі. Перамога Лютаўскай рэвалюцыі ў Расіі. Адрачэнне Мікалая II і падзенне манархіі. Захоп улады бальшавікамі. Значэнне Лютаўскай і Кастрычніцкай рэвалюцый.

Савецкая дзяржава ў 1917–1939 гг. Грамадзянская вайна ў Расіі і яе наступствы. Савецкая мадэль мадэрнізацыі. Утварэнне Саюза Савецкіх Сацыялістычных Рэспублік (далей – СССР). Асноўныя рысы савецкай палітычнай сістэмы. Вынікі эканамічнай трансфармацыі.

Краіны Захаду ў міжваенны перыяд. Пасляваенныя праблемы. Сацыяльныя і палітычныя перамены. Сусветны эканамічны крызіс і яго ўплыў на краіны Захаду.

Устанаўленне антыдэмакратычных рэжымаў у Еўропе. Вытокі фашызму ў Еўропе. Устанаўленне фашысцкага рэжыму ў Італіі. Устанаўленне нацысцкага рэжыму ў Германіі. Ідэалогія і практыка фашызму.

Краіны Азіі, Афрыкі і Лацінскай Амерыкі ў міжваенны перыяд. Тэрытарыяльны перадзел свету пасля Першай сусветнай вайны. Нацыянальна-вызваленчыя рухі і іх ідэалогіі. Асаблівасці развіцця краін Лацінскай Амерыкі, Азіі, Афрыкі.

Развіццё навукі і мастацтва ва ўмовах крызісу індустрыяльнага грамадства. Навука і культура пасля Першай сусветнай вайны. Літаратура і мастацтва.

Свет на шляху да новай сусветнай вайны. Сусветны эканамічны крызіс і пачатак агрэсіі фашысцкіх дзяржаў. Узнікненне ачагоў ваеннай небяспекі ў Азіі і Еўропе. Праблема стварэння сістэмы калектыўнай бяспекі. Палітыка «супакойвання» агрэсара і яе вынікі. Крах Версальскай сістэмы міжнародных адносін.

Другая сусветная вайна і яе наступствы (2 гадзіны). Прычыны, характар і мэты вайны. Перыядызацыя. Пачатковы перыяд вайны і захоп еўрапейскіх дзяржаў нацысцкай Германіяй. На франтах Другой сусветнай і Вялікай Айчыннай войнаў. Роля СССР у перамозе антыгітлераўскай кааліцыі. Дзейнасць антыгітлераўскай кааліцыі. Вынікі і ўрокі Другой сусветнай вайны.

Асноўныя патрабаванні

да вынікаў вучэбнай дзейнасці вучнЯў

Вучні павінны:

ведаць:

перыядызацыю: гісторыі Навейшага часу, гісторыі Другой сусветнай вайны;

значэнне паняццяў: сацыялістычная рэвалюцыя, Версальска-Вашынгтонская сістэма міжнародных адносін, сусветны эканамічны крызіс, савецкая дзяржава, суцэльная калектывізацыя сельскай гаспадаркі, культурная рэвалюцыя, адміністратыўна-камандная сістэма, аўтарытарны палітычны рэжым, таталітарны палітычны рэжым, фашызм, нацызм, індустрыяльнае грамадства, акупацыя, агрэсія, дамініён, мандатная сістэма, этатызм, масавая культура, элітарная культура;

асноўныя працэсы палітычнага, сацыяльна-эканамічнага развіцця краін Заходняй Еўропы, Злучаных Штатаў Амерыкі (далей – ЗША), Савецкай Расіі, СССР, краін Азіі, Афрыкі і Лацінскай Амерыкі ў 1918–1945 гг.;

асаблівасці развіцця культуры краін Заходняй Еўропы, ЗША, Савецкай Расіі, СССР, краін Азіі, Афрыкі і Лацінскай Амерыкі   
ў 1918–1945 гг.;

умець:

лакалізаваць на гістарычнай карце тэрытарыяльныя змены, якія адбыліся на палітычнай карце свету пасля Другой сусветнай вайны;

характарызаваць палітычнае, сацыяльна-эканамічнае і культурнае развіццё краін Заходняй Еўропы, ЗША, Савецкай Расіі, СССР, краін Азіі, Афрыкі і Лацінскай Амерыкі ў 1918–1945 гг.; дзейнасць найбольш значных палітычных і дзяржаўных асоб і дзеячаў культуры краін Заходняй Еўропы, ЗША, Савецкай Расіі, СССР, краін Азіі, Афрыкі і Лацінскай Амерыкі ў 1918–1945 гг.;

даваць ацэнку гістарычным падзеям, дзейнасці палітычных і дзяржаўных асоб краін Заходняй Еўропы, ЗША, Савецкай Расіі, СССР, краін Азіі, Афрыкі і Лацінскай Амерыкі ў 1918–1945 гг.; ацэньваць уклад у сусветную культуру краін Заходняй Еўропы, ЗША, Савецкай Расіі, СССР, краін Азіі, Афрыкі і Лацінскай Амерыкі ў 1918–1945 гг.

КРАІНЫ СВЕТУ

Ў ДРУГОЙ ПАЛОВЕ ХХ – ПАЧАТКУ ХХІ ст. (10 гадзін)

Свет пасля Другой сусветнай вайны. Абвастрэнне супярэчнасцей паміж заходнімі дзяржавамі і СССР. Халодная вайна. Разрадка міжнароднай напружанасці. Паварот ад разрадкі да канфрантацыі. Паглыбленне інтэграцыі і дэзынтэграцыі ў сучасным свеце.

Навукова-тэхнічны прагрэс і фарміраванне постындустрыяльнага грамадства. Навукова-тэхнічная рэвалюцыя (далей – НТР). Прарыў у медыцыне. «Зялёная рэвалюцыя». Супярэчлівы характар НТР. Змены ў сацыяльнай структуры грамадства.

Заходняя Еўропа і стварэнне Еўрапейскага саюза. «Дзяржава ўсеагульнага дабрабыту». Крызісныя з’явы 1970–1980-х гг. Неакансерватыўная палітыка 1980–1990-х гг. Інтэграцыйныя працэсы і стварэнне Еўрапейскага саюза. Сацыяльныя тэндэнцыі.

Краіны Цэнтральнай і Паўднёва-Усходняй Еўропы. У арбіце савецкага ўплыву. Крызісы і ўзрушэнні. «Аксамітныя рэвалюцыі» і праблемы пераходнага перыяду. Распад федэратыўнай дзяржавы Югаславія. Асноўныя тэндэнцыі развіцця краін рэгіёна   
ў канцы ХХ – пачатку ХХІ ст.

СССР у 1945–1991 гг. СССР пасля вайны. Рэформы М. С. Хрушчова. Эпоха «развітога сацыялізму» (1964–1985 гг.). Праблемы знешняй палітыкі СССР. Перабудова і крызіс палітыкі М. С. Гарбачова. Распад СССР і стварэнне Садружнасці Незалежных Дзяржаў.

Расійская Федэрацыя. Прыняцце Дэкларацыі аб суверэнітэце РСФСР. Кастрычніцкія падзеі 1993 г. і прыняцце Канстытуцыі Расійскай Федэрацыі. Сацыяльна-эканамічнае і палітычнае развіццё Расіі ў 1994–1999 гг. Расія ў пачатку XXI ст. Знешнепалітычныя выклікі.

Распад каланіяльнай сістэмы. Асноўныя этапы вызваленчай барацьбы народаў каланіяльных і залежных краін. Дэкаланізацыя. Праблема выбару шляхоў развіцця краін, якія вызваліліся. Неакаланіялізм. У пошуках стабільнасці. Перашкоды на шляхі развіцця.

Мадэрнізацыйныя працэсы ў краінах Азіі, Афрыкі і Лацінскай Амерыкі. Сутнасць тэорыі мадэрнізацыі. Усходняя і Паўднёва-Усходняя Азія: Японія, Кітай і новыя індустрыяльныя краіны. Спецыфіка развіцця краін Паўднёвай Азіі. Ісламскі свет. Краіны Афрыкі і Лацінскай Амерыкі.

Асноўныя тэндэнцыі развіцця культуры ў другой палове ХХ – пачатку ХХІ ст. Новыя з’явы ў развіцці культуры. Масавая культура. Адукацыя. Грамадскія навукі. Новыя напрамкі ў мастацтве. Мастацкая літаратура. Архітэктура. Захаванне традыцыйных культур.

Урок абагульнення

Асноўныя патрабаванні

да вынікаў вучэбнай дзейнасці вучнЯў

Вучні павінны:

ведаць:

значэнне паняццяў: сацыялістычны лагер, постындустрыяльнае грамадства, інфармацыйнае грамадства, дзяржава ўсеагульнага дабрабыту, неакансерватызм, распад каланіяльнай сістэмы, краіны трэцяга свету, неакаланіялізм, глабалізацыя, транснацыянальная карпарацыя, глабальныя праблемы чалавецтва, лакальныя войны;

асноўныя працэсы палітычнага, сацыяльна-эканамічнага развіцця краін Захаду, СССР, Расіі, краін Азіі, Афрыкі і Лацінскай Амерыкі ў другой палове ХХ – пачатку ХХІ ст.;

асаблівасці развіцця культуры краін Захаду, СССР, Расіі, краін Азіі, Афрыкі і Лацінскай Амерыкі ў другой палове ХХ – пачатку ХХІ ст.;

умець:

лакалізаваць на гістарычнай карце: тэрытарыяльныя змены, якія адбыліся ў другой палове ХХ – пачатку ХХІ ст., сацыялістычныя краіны, краіны трэцяга свету;

характарызаваць палітычнае, сацыяльна-эканамічнае і культурнае развіццё краін Захаду, СССР, Расіі, краін Азіі, Афрыкі і Лацінскай Амерыкі ў другой палове ХХ – пачатку ХХІ ст.; дзейнасць найбольш значных палітычных і дзяржаўных асоб і дзеячаў культуры краін Захаду, СССР, Расіі, краін Азіі, Афрыкі і Лацінскай Амерыкі ў другой палове ХХ – пачатку ХХІ ст.;

даваць ацэнку гістарычным падзеям, дзейнасці палітычных і дзяржаўных асоб дзяржаў краін Захаду, Расіі, краін Азіі, Афрыкі і Лацінскай Амерыкі ў другой палове ХХ – пачатку ХХІ ст.; ацэньваць уклад у сусветную культуру краін Захаду, СССР, Расіі, краін Азіі, Афрыкі і Лацінскай Амерыкі ў другой палове ХХ – пачатку ХХІ ст.

Заключэнне (1 гадзіна)

Свет у пачатку ХХI ст. Глабалізацыя і яе наступствы. Фарміраванне «новага сусветнага парадку». Глабальныя праблемы чалавецтва і шляхі іх вырашэння.

ГЛАВА 3

АГУЛЬНЫЯ ПАТРАБАВАННІ

ДА ВЫНІКАЎ ВУЧЭБНА-ПАЗНАВАЛЬНАЙ ДЗЕЙНАСЦІ ВУЧНЯЎ ПА ЗАВЯРШЭННІ АГУЛЬНАЙ СЯРЭДНЯЙ АДУКАЦЫІ

Вучні павінны:

умець:

лакалізаваць падзеі сусветнай гісторыі ў часе і прасторы; сінхранізаваць іх з падзеямі гісторыі Беларусі;

выкарыстоўваць гістарычную карту як крыніцу інфармацыі аб гістарычных падзеях, з’явах, працэсах сусветнай гісторыі;

тлумачыць значэнне асноўных паняццяў, канкрэтызаваць іх і дакладна выкарыстоўваць пры характарыстыцы гістарычнай і сучаснай сацыяльнай рэчаіснасці;

характарызаваць палітычнае, сацыяльна-эканамічнае і культурнае развіццё сусветнай гісторыі са старажытных часоў да пачатку XXI ст.; дзейнасць гістарычных асоб і дзеячаў культуры з апорай на розныя крыніцы інфармацыі;

сістэматызаваць, класіфікаваць і абагульняць гістарычныя факты і рабіць на аснове гэтага аргументаваныя вывады; адрозніваць гістарычны факт ад яго інтэрпрэтацыі;

аналізаваць гістарычную інфармацыю, прадстаўленую ў розных знакавых сістэмах (тэкст, карта, графік, дыяграма, табліца, ілюстрацыя); пераводзіць тэкставую інфармацыю ў знакава-сімвальную і наадварот;

праводзіць аналіз зместу гістарычных дакументаў, звязаных з падзеямі, з’явамі і працэсамі сусветнай гісторыі са старажытных часоў да пачатку XXI ст;

ажыццяўляць пошук гістарычнай інфармацыі ў крыніцах рознага тыпу для падрыхтоўкі прэзентацый і праектнай дзейнасці;

параўноўваць гістарычныя факты па самастойна выбраных крытэрыях і фармуляваць аргументаваныя вывады; параўноўваць і тлумачыць розныя пункты гледжання на адны і тыя ж гістарычныя факты;

тлумачыць прычынна-выніковыя сувязі паміж гістарычнымі фактамі, раскрываць узаемаабумоўленасць змен у асноўных сферах грамадскага жыцця;

выказваць і аргументаваць адносіны да гістарычных падзей і гістарычных асоб; выказваць аргументаваны пункт гледжання пры абмеркаванні гістарычных праблем;

прымяняць засвоеныя веды і ўменні:

для тлумачэння гістарычнага кантэксту пры чытанні мастацкай літаратуры, праглядзе гульнявых і дакументальных фільмаў, наведванні гістарычных выдатных мясцін, музеяў;

вызначэння ўласнай пазіцыі ў адносінах да гістарычных падзей, з’яў і асоб, падзей сучаснага жыцця;

аналізу сучаснай сацыяльнай інфармацыі, прадстаўленай у сродках масавай інфармацыі;

усвядомленых паводзін як прадстаўніка гістарычна складзенай грамадзянскай, этнакультурнай, канфесійнай супольнасці, грамадзяніна Беларусі;

беражлівых адносін да помнікаў гісторыі і культуры;

ідэнтыфікацыі сябе як жыхара Беларусі і грамадзяніна Рэспублікі Беларусь.